b'\n_START_ARTICLE_\n\xc5\xa0empetrski most\n_START_PARAGRAPH_\n\xc5\xa0empetrski most je eden izmed mostov v Ljubljani, ki pre\xc4\x8dka Ljubljanico, in sicer povezuje Petkov\xc5\xa1kovo nabre\xc5\xbeje na levem bregu in Poljanski nasip na desnem bregu reke.\n_START_SECTION_\nZgodovina\n_START_PARAGRAPH_\nDo leta 1776 je na tem mestu stala brv. Zgradili so jo vojaki v bli\xc5\xbeini cerkve Sv. Petra za zvezo med voja\xc5\xa1nico in mestom. Stala je poleg brvi, ki so jo vzdr\xc5\xbeevali \xc5\xa1kofje, da so imeli dovoz do svoje pristave. Leseni most je stal skoraj pol stoletja. V letih 1834 in 1835 so postavili nov most in to na lokaciji dana\xc5\xa1njega. Nov most je bil potreben zaradi pove\xc4\x8danega prometa, saj je na Poljanskem nasipu za\xc4\x8dela delovati sladkorna rafinerija, na obmo\xc4\x8dju dana\xc5\xa1njega Ambro\xc5\xbeevega trga pa so se odvijali sejmi._NEWLINE_Po uvedbi tramvaja v Ljubljani v za\xc4\x8detku 20. stoletja, so morali dodati \xc5\xa1e en lesen most, tako da je bil to dvojni leseni \xc5\xa0empetrski most; o\xc5\xbeji najprej za pe\xc5\xa1ce, pozneje za tramvaj, \xc5\xa1ir\xc5\xa1i - 4 m \xc5\xa1irok pa za vprege in pe\xc5\xa1ce. Leta 1894 je bil zgrajen lesen most za pe\xc5\xa1ce preko 5 polj po 7,0 m oziroma skupne dol\xc5\xbeine 35,0 m in \xc5\xa1irine med ograjama 2,0 m.\n_START_SECTION_\nSedanji most\n_START_PARAGRAPH_\nZaradi prve svetovne vojne se je gradnja zavlekla, tako da je bil nov betonski \xc5\xa0empetrski most zgrajen \xc5\xa1ele leta 1918. Projektant mostu je bil Richard Wuczhowsky, obre\xc5\xbeju ga je prilagodil arhitekt Alfred Keller, dela pa je izvajalo gradbeno podjetje Rella & Neffe z Dunaja. Most ima razpetino loka 25,5 m, skupna dol\xc5\xbeina pa zna\xc5\xa1a 47,5 m. \xc5\xa0irina vozi\xc5\xa1\xc4\x8da je 10,0 m obojestranska plo\xc4\x8dnika sta \xc5\xa1iroka po 2,0 m._NEWLINE_Tako v o\xc5\xbejem mestnem sredi\xc5\xa1\xc4\x8du ni bilo ve\xc4\x8d lesenih mostov. Stari leseni most so takrat prestavili na Prule. Tudi preko novega mostu je potekala tramvajska proga, kasneje je bilo \xc4\x8dezenj speljanih ve\xc4\x8d mestnih avtobusnih prog.\n_START_SECTION_\nJavni potni\xc5\xa1ki promet\n_START_PARAGRAPH_\nPreko mostu danes potekata trasi mestnih avtobusnih linij \xc5\xa1t. 5 in N5.'